Kitsvloede sterk moontlikheid, maan SA Weerdiens | Netwerk24
Kitsvloede sterk moontlikheid, maan SA Weerdiens
Deur Marietie Louw-Carstens 01 Januarie 2019 11:22
Die Suid-Afrikaanse Weerdiens (SAWD) het ’n waarskuwing uitgereik vir swaar reën en moontlike kitsvloede wat op Nuwejaarsdag verwag word.
Dit is veral Noordwes en Gauteng wat geraak kan word.
Goeie reën het die afgelope 24 uur tot 08:00 Dinsdagoggend uitgesak oor Gauteng, Noordwes en Mpumalanga.
Luidens die SAWD se jongste statistiek is 50 mm reën in Johannesburg en 56 mm reën in Wonderboom in Pretoria gemeet.
By Heritage Hill in Centurion is 44 mm reën gemeet en dieselfde hoeveelheid reën (44 mm) het ook in The Wilds in die ooste van Pretoria uitgesak, berig Sarel van der Walt.
Emalahleni (Witbank) het 53 mm reën gehad en in die Pilanesberg in Noordwes is 43 mm reën gemeet.
Bela-Bela (Warmbad) in Limpopo het ook verligting van die afgelope paar dae se hitte gehad met 34 mm reën wat uitgesak het.
Die reën in Johannesburg het Maandag kitsoorstromings in Sebokeng veroorsaak.
Voertuie op die N1 in Pretoria op Nuwejaarsdag. Foto: Deaan Vivier
Meer oor: Sa Weerdiens | Oorstromings
Sun City maak weer deure oop